b'\n_START_ARTICLE_\nKiinaviinin uhri\n_START_SECTION_\nJuoni\n_START_PARAGRAPH_\nL\xc3\xa4\xc3\xa4k\xc3\xa4ri m\xc3\xa4\xc3\xa4r\xc3\xa4\xc3\xa4 sairauden heikent\xc3\xa4m\xc3\xa4lle Maxille lasillisen kiinaviini\xc3\xa4 joka ilta. Sis\xc3\xa4kk\xc3\xb6 ostaa tavattoman suuren viinilasin, johon mahtuu kokonainen pullollinen. Max tyhjent\xc3\xa4\xc3\xa4 lasin ja l\xc3\xa4htee ulos. Kaupungilla humalainen Max t\xc3\xb6rm\xc3\xa4ilee poliisip\xc3\xa4\xc3\xa4llikk\xc3\xb6\xc3\xb6n, ministeriin ja kenraaliin, jotka haastavat h\xc3\xa4net kaksintaisteluun ja ojentavat k\xc3\xa4yntikorttinsa. Kadulla poliisit pys\xc3\xa4ytt\xc3\xa4v\xc3\xa4t Maxin ja kantavat h\xc3\xa4net vuorotellen k\xc3\xa4yntikorteissa mainittuihin osoitteisiin. Lopulta Max heitet\xc3\xa4\xc3\xa4n j\xc3\xa4lleen ulos ja kaikki kolme poliisia yhytt\xc3\xa4v\xc3\xa4t h\xc3\xa4net samaan aikaan.\n_START_SECTION_\nTuotanto ja vastaanotto\n_START_PARAGRAPH_\nKiinaviinin uhri liittyy teemaltaan Linderin sairauteen ja syksyll\xc3\xa4 1911 julkaistuun \xe2\x80\x9dtoipilaskuvaan\xe2\x80\x9d Max paranemaan p\xc3\xa4in. Tauon j\xc3\xa4lkeen n\xc3\xa4yttelij\xc3\xa4n ty\xc3\xb6tahti oli hidastunut, mutta h\xc3\xa4nen komiikkansa oli saanut lis\xc3\xa4\xc3\xa4 varmuutta. Kiinaviinin uhria pidet\xc3\xa4\xc3\xa4nkin yhten\xc3\xa4 Linderin parhaista teoksista. Se perustuu n\xc3\xa4yttelij\xc3\xa4n ja h\xc3\xa4nen avustajiensa tarkoin harkittuun mimiikkaan, josta on suora yhteys my\xc3\xb6hemp\xc3\xa4\xc3\xa4n Charlie Chaplinin tuotantoon. Teknisesti elokuva on viel\xc3\xa4 kovin alkeellinen, ja se sis\xc3\xa4lt\xc3\xa4\xc3\xa4 vain muutamia p\xc3\xa4\xc3\xa4henkil\xc3\xb6\xc3\xa4 korostavia l\xc3\xa4hikuvia._NEWLINE_Elokuva oli suuri yleis\xc3\xb6menestys ja se sai kiitt\xc3\xa4vi\xc3\xa4 arvioita lehdist\xc3\xb6ss\xc3\xa4. Vuoden 1911 p\xc3\xa4\xc3\xa4ttyess\xc3\xa4 Linderin palkkion kerrottiin nousseen 150\xc2\xa0000 frangiin. H\xc3\xa4n palasi pian entiseen kiivaaseen ty\xc3\xb6tahtiinsa ja ryhtyi muutamia poikkeuksia lukuun ottamatta my\xc3\xb6s itse ohjaamaan elokuvansa._NEWLINE_Kiinaviinin uhria esitettiin helsinkil\xc3\xa4isess\xc3\xa4 Lyyra-teatterissa helmikuussa 1912. Lehtimainoksen mukaan \xe2\x80\x9dt\xc3\xa4m\xc3\xa4n arvoista huvin\xc3\xa4ytelm\xc3\xa4\xc3\xa4 ei ole p\xc3\xa4\xc3\xa4kaupungissa n\xc3\xa4hty eik\xc3\xa4 tulla n\xc3\xa4kem\xc3\xa4\xc3\xa4n\xe2\x80\x9d.'